b'\n_START_ARTICLE_\nChichester\n_START_SECTION_\nRimsko obdobje\n_START_PARAGRAPH_\nOkolica Chichestra je igrala pomembno vlogo v obdobju rimskega vdora leta 43, kar je bilo dokazano z voja\xc5\xa1kimi objekti za skladi\xc5\xa1\xc4\x8denje na obmo\xc4\x8dju bli\xc5\xbenje Fishbournske rimske pala\xc4\x8de.  Sredi\xc5\xa1\xc4\x8de mesta stoji na temeljih rimsko-britskega mesta Noviomagus Reginorum, glavnega mesta Civitas Reginorum. Rimska cesta Stane Street, ki povezuje mesto z Londonom, se je za\xc4\x8dela pri vzhodnih vratih, medtem ko se je Silchestrska cesta za\xc4\x8dela pri severnih vratih. Na\xc4\x8drt mesta so podedovali od Rimljanov: nakupovalne ulice so v glavnih smereh sever, jug, vzhod in zahod ter vse izhajajo iz osrednjega trga iz srednjega veka._NEWLINE_Prvotno rimsko obzidje je bilo okoli 2 metra debelo s strmim jarkom (pozneje uporabljeno za preusmeritev reke Lavant). Pre\xc5\xbeivelo je ve\xc4\x8d kot tiso\xc4\x8d petsto let, potem pa je bilo nadome\xc5\xa1\xc4\x8deno s tanj\xc5\xa1im gregorijanskim obzidjem._NEWLINE_V mestu so bile tudi rimske kopeli. Na\xc5\xa1li so jih vzdol\xc5\xbe ulice Tower, ko so gradili novo parkiri\xc5\xa1\xc4\x8de. Muzej Novium z ohranjenimi kopelmi je bil odprt 8. julija 2012._NEWLINE_Amfiteater je bil zgrajen zunaj mestnega obzidja v bli\xc5\xbeini vzhodnih vrat pribli\xc5\xbeno leta 80. Obmo\xc4\x8dje je zdaj park. Stran od amfiteatra je viden ne\xc5\xbeen nasip pribli\xc5\xbeno ovalne oblike; na oglasni deski v parku je ve\xc4\x8d informacij._NEWLINE_Januarja 2017 so arheologi z uporabo podzemnega skenerja poro\xc4\x8dali o odkritju razmeroma nedotaknjenega pritli\xc4\x8dja rimske me\xc5\xa1\xc4\x8danske hi\xc5\xa1e in gospodarskega poslopja. Izjemna ohranitev je posledica tega, da je park Priory pripadal samostanu in nikoli ni bilo gradenj na tem obmo\xc4\x8dju.\n_START_SECTION_\nAnglosa\xc5\xa1ko obdobje\n_START_PARAGRAPH_\nPo Anglosa\xc5\xa1ki kroniki (Anglo-Saxon Chronicle) je mesto proti koncu 5. stoletja osvojil Ella Sussek\xc5\xa1ki in ga poimenoval po svojem sinu Cisse. Bilo je glavno mesto Kraljevine Sussex._NEWLINE_Stolnica je bila ustanovljena leta 681 pri opatiji Selsey; leta 1075 je sede\xc5\xbe \xc5\xa1kofije postal Chichester._NEWLINE_Chichester je bil eno od utrjenih mest (burhs), ki jih je Alfred Veliki, verjetno v letih 878 in 879 utrdil z uporabo ostankov rimskih obzidij. Po anglosa\xc5\xa1kem dokumentu Burghal Hidage s seznamom ve\xc4\x8d kot 30 utrjenih mest iz za\xc4\x8detka 10. stoletja je bilo to eno najve\xc4\x8djih Alfredovih mest povr\xc5\xa1ine 1500 hid (stara povr\xc5\xa1inska mera, 120 akrov ali jutrov), povr\xc5\xa1ina, na kateri je bilo treba poskrbeti za vse vojake vseh posadk na stra\xc5\xbei ob izrednih razmerah. Sistem je bil podprt s komunikacijskim omre\xc5\xbejem s svetilnikom na hribu za zgodnje opozarjanje. En tak krak je bil tudi Chichester\xe2\x80\x93London.\n_START_SECTION_\nNormansko obdobje\n_START_PARAGRAPH_\nKo je bila sestavljena Domesday Book, je imel Chichester 300 stanovanj in 1500 ljudi. Mlin (Kings Mill) so imeli v najemu lokalni su\xc5\xbenji in bajtarji. Po bitki pri Hastingsu je okro\xc5\xbeje Chichester dobil Roger de Mongomerie, 1. grof Shrewsburyjski, za pogumno prizadevanje v boju, vendar je bilo leta 1104 odvzeto 3. grofu. Kmalu po letu 1066 je Roger de Mongomerie v Chichestru zgradil grad in utrdil normansko mo\xc4\x8d.  Pribli\xc5\xbeno okoli leta 1143 je bil ustanovljen naslov grof Arundelski (znan tudi kot grof Sussek\xc5\xa1ki, dokler se ni ve\xc4\x8d uporabljal) in postal prevladujo\xc4\x8d lokalni posestnik. Med letoma 1250 in 1262 je nastal Rape of Chichester, podenota grofije, iz zahodne polovice Arundela z gradom kot upravnim sredi\xc5\xa1\xc4\x8dem.\n_START_SECTION_\nGeografija\n_START_PARAGRAPH_\nMesto Chichester le\xc5\xbei ob reki Lavant, ju\xc5\xbeno od njenega preboja skozi Ju\xc5\xbeno gri\xc4\x8devje. Ta sezonski potok zdaj te\xc4\x8de skozi mesto v podzemnih prepustih.  Polo\xc5\xbeaj je bil idealen kraj za naselitev, saj se tukaj sre\xc4\x8da ve\xc4\x8d starodavnih poti. Najstarej\xc5\xa1i del je znotraj srednjeve\xc5\xa1kega obzidja mesta, ki je zgrajeno na rimskih temeljih. _NEWLINE_Za\xc5\xa1\xc4\x8diteno obmo\xc4\x8dje Chichestra, ki je dolo\xc4\x8deno kot arhitekturni in zgodovinski spomenik, zajema celotno rimsko mesto in ima veliko zgradb I. in II. razreda. Na severu je posebno za\xc5\xa1\xc4\x8diteno obmo\xc4\x8dje okoli nekdanje psihiatri\xc4\x8dne bolni\xc5\xa1nice Graylingwell, na jugu je zavarovano obmo\xc4\x8dje, ki je bilo pred kratkim raz\xc5\xa1irjeno z na novo obnovljenim zbirnim kanalom in delom samega kanala. Razdeljena je na osem enot, ki temeljijo na zgodovinskem razvoju, vrstah zgradb, rabi in dejavnosti. Chichester ima oceansko podnebje. S svojo lego v ju\xc5\xbeni Angliji ima mile zime in hladna poletja. V primerjavi z drugimi deli Velike Britanije ima veliko son\xc4\x8dnih dni, okoli 1900 ur letno.\n_START_SECTION_\nZnamenitosti\n_START_PARAGRAPH_\nChichestrska stolnica, ustanovljena v 11. stoletju, je posve\xc4\x8dena sveti Trojici in ima shranjene relikvije svetega Riharda Chichestrskega. Zvonik je zgrajen iz slabega lokalnega kamna, ki je propadel ter bil obnovljen v 19. stoletju. V ju\xc5\xbeni stranski ladji je v tleh steklena plo\xc5\xa1\xc4\x8da, ki omogo\xc4\x8da pogled na ostanke tlaka iz rimskega mozaika. Stolnica je nenavadna za Veliko Britanijo, ima lo\xc4\x8den zvonik, od glavne zgradbe oddaljen le nekaj metrov. V njej je srednjeve\xc5\xa1ki grob viteza in njegove \xc5\xbeene, ki je bil navdih za pesem An Arundel Tomb Philipa Larkina. Spominski kip Williama Huskissona, poslanca, je bil postavljen, ker je bil prvi \xc4\x8dlovek, ki ga je povozila \xc5\xbeelezni\xc5\xa1ka lokomotiva. Leonard Bernstein je skomponiral Chichestrske psalme za stolnico. Kip svetega Riharda je delo kiparja Philipa Jacksona. Poleg stolnice je v mestu \xc5\xa1e pet anglikanskih cerkev, rimskokatoli\xc5\xa1ka cerkev svetega Riharda in devet drugih verskih zgradb._NEWLINE_Ostanki rimskega amfiteatra so v parku ju\xc5\xbeno od Horneta. Natan\xc4\x8dno lokacijo je mogo\xc4\x8de zaznati kot rahel nasip pribli\xc5\xbeno ovalne oblike._NEWLINE_Masleni trg (Butter Market) na Severni ulici (North Street) je oblikoval John Nash in je bil odprt leta 1808 kot trg hrane in pridelkov. Leta 1900 je bilo dodano drugo nadstropje, prvotno umetni\xc5\xa1ki in\xc5\xa1titut. Zgradba je bila pred kratkim obnovljena._NEWLINE_Koruzna borza v Vzhodni ulici (East Street) je bila zgrajena leta 1833 in bila med prvimi v dr\xc5\xbeavi. Je mogo\xc4\x8dna stavba, ki ka\xc5\xbee svoj pomen za trgovino. Leta 1883 so jo uporabljali tudi za gledali\xc5\xa1\xc4\x8de in zabavo. Od 1923 do 1984 so bili v njej kino, restavracija in potem restavracija s hitro hrano. Trenutno je v njej trgovina z obla\xc4\x8dili Next._NEWLINE_Chichester Cross (Chichestrski kri\xc5\xbe) je podoben buttercrossu (prostor za prodajo lokalno izdelanega masla, mleka in jajc, znan \xc5\xbee iz srednjega veka), je bil zgrajen leta 1501 kot pokrita tr\xc5\xbenica, stoji na sti\xc4\x8di\xc5\xa1\xc4\x8du \xc5\xa1tirih glavnih cest v sredi\xc5\xa1\xc4\x8du mesta._NEWLINE_V mestu imajo planetarij in znanstveni center (South Downs Planetarium & Science Center), ki je bil odprt leta 2001. Ima 100 sede\xc5\xbeev. V njem si je mogo\xc4\x8de ogledati predstavo o zvezdah.\n_START_SECTION_\nPobratena mesta\n_START_PARAGRAPH_\nChichester je pobraten s Chartresom v Franciji in Raveno v Italiji.'